b"\n_START_ARTICLE_\nYasuo Fukuda\n_START_SECTION_\nVarhaisvaiheet\n_START_PARAGRAPH_\nYasuo Fukuda on syntyj\xc3\xa4\xc3\xa4n Takasakista Gunman prefektuurista, poliitikon ja my\xc3\xb6hemm\xc3\xa4n p\xc3\xa4\xc3\xa4ministerin Takeo Fukudan vanhin poika. Vaimonsa Kiyokon kanssa Yasuo Fukudalla on kaksi poikaa ja tyt\xc3\xa4r. Fukuda valmistui Wasedan yliopistosta 1959 valtio-opin ja taloustieteiden tiedekunnasta. Valmistuttuaan h\xc3\xa4n meni t\xc3\xb6ihin \xc3\xb6ljyalan yritykseen eik\xc3\xa4 juuri ollut mukana politiikassa seitsem\xc3\xa4\xc3\xa4ntoista vuoteen._NEWLINE_Takeo Fukuda valittiin p\xc3\xa4\xc3\xa4ministeriksi 1976, mink\xc3\xa4 j\xc3\xa4lkeen Yasuo Fukudasta tuli h\xc3\xa4nen p\xc3\xa4\xc3\xa4sihteerins\xc3\xa4. P\xc3\xa4\xc3\xa4ministerin palattua tavalliseksi kansanedustajaksi 1978 jatkoi poika h\xc3\xa4nen sihteerin\xc3\xa4\xc3\xa4n aina is\xc3\xa4ns\xc3\xa4 politiikasta j\xc3\xa4tt\xc3\xa4ytymiseen saakka, jonka j\xc3\xa4lkeen Yasuo Fukuda asettui itse ehdolle alahuoneeseen.\n_START_SECTION_\nPoliittinen ura\n_START_PARAGRAPH_\nYasuo Fukuda valittiin parlamentin alahuoneeseen vuoden 1990 vaaleissa. Vuonna 1995 h\xc3\xa4net nimitettiin ensi kertaa ulkoasiain apulaisministeriksi, seuraavana vuonna h\xc3\xa4nest\xc3\xa4 tuli johtaja Liberaalidemokraattisen puolueen ulkoasiainosastolla, ja syyskuusta 1997 hein\xc3\xa4kuuhun 1998 h\xc3\xa4n toimi puolueen varap\xc3\xa4\xc3\xa4sihteerin\xc3\xa4. Hallituksen p\xc3\xa4\xc3\xa4sihteerin\xc3\xa4 toimiva valtioministeri h\xc3\xa4nest\xc3\xa4 tuli lokakuussa 2000 Yoshir\xc5\x8d Morin ministerist\xc3\xb6\xc3\xb6n aiemman ministerin Hidenao Nakagawan jouduttua eroamaan skandaalin vuoksi. Fukuda kuului samaan liberaalidemokraattisen puolueen sis\xc3\xa4iseen ryhmittym\xc3\xa4\xc3\xa4n kuin Morikin, vaikkakaan ei tiett\xc3\xa4v\xc3\xa4sti ollut t\xc3\xa4m\xc3\xa4n ensisijainen valinta. Fukudasta tuli joka tapauksessa Japanin pitk\xc3\xa4aikaisin hallituksen p\xc3\xa4\xc3\xa4sihteeri. T\xc3\xa4st\xc3\xa4 virastaan h\xc3\xa4n erosi 7. toukokuuta 2004 Japanin el\xc3\xa4kej\xc3\xa4rjestelm\xc3\xa4\xc3\xa4n liittyneen laajamittaisen poliittisen skandaalin yhteydess\xc3\xa4 j\xc3\xa4tetty\xc3\xa4\xc3\xa4n el\xc3\xa4kemaksujaan maksamatta. My\xc3\xb6s maksunsa laiminly\xc3\xb6nyt p\xc3\xa4\xc3\xa4ministeri Jun'ichir\xc5\x8d Koizumi ei kuitenkaan eronnut. Uudeksi p\xc3\xa4\xc3\xa4sihteeriksi tuli Hiroyuki Hosoda, aiemmin Koizumin todenn\xc3\xa4k\xc3\xb6isen\xc3\xa4 seuraajana pidetty Fukuda j\xc3\xa4tt\xc3\xa4ytyi rivikansanedustajaksi._NEWLINE_Kokenutta Fukudaa pidettiin varteenotettavana ehdokkaana liberaalidemokraattien johtajaksi vuonna 2006, mutta h\xc3\xa4n p\xc3\xa4\xc3\xa4tti 21. hein\xc3\xa4kuuta olla asettumatta ehdolle. Niinp\xc3\xa4 Koizumia seurasi puolueen puheenjohtajana ja Japanin p\xc3\xa4\xc3\xa4ministerin\xc3\xa4 Shinz\xc5\x8d Abe.\n_START_SECTION_\nPuoluejohtaja\n_START_PARAGRAPH_\nYasuo Fukuda jatkoi puheenjohtajavaalin j\xc3\xa4lkeen parlamentissa. Aluksi suositun p\xc3\xa4\xc3\xa4ministeri Aben hallitus ajautui puolestaan jo talvella ja kev\xc3\xa4\xc3\xa4ll\xc3\xa4 2007 pahoihin vaikeuksiin korruptioskandaalien vuoksi, eik\xc3\xa4 asiaa auttanut jatkuvasti yleistyv\xc3\xa4 n\xc3\xa4kemys siit\xc3\xa4, ett\xc3\xa4 maata jatkuvasti hallitseva Liberaalidemokraattinen puolue ei ota kansaa huomioon. Tilanne johti puolueen suurtappioon kes\xc3\xa4n yl\xc3\xa4huoneen vaaleissa. Abe ilmoitti hallituksen jatkavan, mutta h\xc3\xa4nell\xc3\xa4 oli nyt en\xc3\xa4\xc3\xa4 vain lakias\xc3\xa4\xc3\xa4t\xc3\xa4v\xc3\xa4n alahuoneen enemmist\xc3\xb6, vaikka lakien hyv\xc3\xa4ksynt\xc3\xa4\xc3\xa4n vaaditaan molempien kamarien tuki. Ajauduttuaan umpikujaan Abe vaihtoi hallituksen kokoonpanoa elokuussa, mutta syyskuussa opposition asetuttua vastustamaan hallituksen vaatimaa jatkoaikaa Japanin laivaston Intian valtamerell\xc3\xa4 sotilasliitto NATO:n Afganistanin operaatiota tukevalle toiminnalle, h\xc3\xa4n ilmoitti eroavansa puoluejohtajan ja p\xc3\xa4\xc3\xa4ministerin teht\xc3\xa4vist\xc3\xa4 ja hakeutui sairaalaan ylirasituksen takia._NEWLINE_Aben ilmoitettua erostaan Yasuo Fukuda ilmoitti pyrkiv\xc3\xa4ns\xc3\xa4 puolueen puheenjohtajaksi 14. syyskuuta, samaan aikaan kuin aiempi ulkoministeri Tar\xc5\x8d As\xc5\x8d. Muita ehdokkaita ei ilmaantunut, sill\xc3\xa4 valtiovarainministeri Fukushiro Nukaga\xe2\x80\x8e asettui tukemaan Fukudaa. Puolueen alahuoneessa hallussaan pit\xc3\xa4m\xc3\xa4n enemmist\xc3\xb6n turvin puheenjohtajasta tulee k\xc3\xa4yt\xc3\xa4nn\xc3\xb6ss\xc3\xa4 varmasti my\xc3\xb6s p\xc3\xa4\xc3\xa4ministeri. Vaikka vastik\xc3\xa4\xc3\xa4n puolueen toiseksi t\xc3\xa4rkeimp\xc3\xa4\xc3\xa4n asemaan, p\xc3\xa4\xc3\xa4sihteeriksi, noussutta As\xc5\x8da on aiemmin pidetty hyvin vahvana johtajaehdokkaana, sai Fukuda hyvin nopeasti kannatusta, huomattavimpana puolueen suurimman sis\xc3\xa4isen ryhmittym\xc3\xa4n johtajan, ulkoministeri Nobutaka Machimuran antama tuki. Fukuda kuuluu itse samaan ryhmittym\xc3\xa4\xc3\xa4n. Jo 16. syyskuuta As\xc5\x8d my\xc3\xb6nsi Fukudan vahvemmaksi ehdokkaaksi, mutta jatkoi silti kilpailua. Vaalinalusviikolla kyselyt osoittivat puolueen enemmist\xc3\xb6n tukevan Fukudaa, ja 23. syyskuuta pidetyss\xc3\xa4 vaalissa h\xc3\xa4n sai 330 \xc3\xa4\xc3\xa4nt\xc3\xa4 As\xc5\x8dn saamia 197:\xc3\xa4 vastaan tullen n\xc3\xa4in valituksi. Kahdeksan puolueen yhdeks\xc3\xa4st\xc3\xa4 ryhmittym\xc3\xa4st\xc3\xa4 antoi selv\xc3\xa4n tukensa Fukudalle, kun taas As\xc5\x8d sai tukea osalta prefektuurien puoluejaoksista, vaikka nekin kallistuivat Fukudan puolelle._NEWLINE_Parlamentin alahuone valitsi Fukudan p\xc3\xa4\xc3\xa4ministeriksi 25. syyskuuta, ja h\xc3\xa4n vannoi virkavalansa seuraavana p\xc3\xa4iv\xc3\xa4n\xc3\xa4 26. syyskuuta. Uuden hallituksen ministerist\xc3\xb6 s\xc3\xa4ilyi p\xc3\xa4\xc3\xa4asiassa samana, Fukushiro Nokagan jatkaessa valtiovarainministerin\xc3\xa4. Nobutaka Machimura sai hallituksen p\xc3\xa4\xc3\xa4sihteerin eli kabinettiministerin vaikutusvaltaisen paikan, h\xc3\xa4nen tilalleen ulkoministeriksi tuli entinen puolustusministeri Masahiko Komura. Uuden hallituksen kiireellisimm\xc3\xa4ksi ongelmaksi todettiin Afganistanin operaation jatkamisen saaminen hyv\xc3\xa4ksytetyksi parlamentin molemmilla kamareilla.\n_START_SECTION_\nPoliittinen katsomus\n_START_PARAGRAPH_\nPoliittiselta linjaltaan Yasuo Fukuda tunnetaan maltillisena. Yleisesti konservatiivisessa Liberaalidemokraattisessa puolueessa h\xc3\xa4nen voidaan sanoa olevan l\xc3\xa4hemp\xc3\xa4n\xc3\xa4 opposition puolueita kuin muiden johtajien, ja h\xc3\xa4nen valintaansa pidet\xc3\xa4\xc3\xa4nkin vastalauseena aiempien p\xc3\xa4\xc3\xa4ministerien ajamalle kansallismieliselle politiikalle, etenkin kun h\xc3\xa4vinnyt vastaehdokas As\xc5\x8d tunnetaan kovan linjan konservatiivina. Fukudan huomatuimpiin pyrkimyksiin kuuluu ministeritasojen vierailujen lopettaminen Japanin k\xc3\xa4ymien sotien kaatuneiden muistoa vaalivaan Yasukuni-temppeliin, jonka kirjoissa on my\xc3\xb6s toisen maailmansodan aikana sotarikoksiin syyllistyneit\xc3\xa4. Kes\xc3\xa4ll\xc3\xa4 2006 Fukuda ehdotti perustuslakiin vedoten maallista vaihtoehtoa temppelille. Samaten h\xc3\xa4n pyrkii parempiin suhteisiin Japanin aasialaisten naapurimaiden kanssa._NEWLINE_Ulkopolitiikassa Fukuda ajaa yleisestikin sovittelevaa ja rauhanomaista linjaa, joskin h\xc3\xa4n t\xc3\xa4st\xc3\xa4 huolimatta kannattaa puolueensa tavoin laivaston Afganistanin-operaatiota tukevan toiminnan jatkoa ja yhteisty\xc3\xb6t\xc3\xa4 NATO-maiden kanssa terrorismia vastaan. Suurimmat haasteet Fukudan p\xc3\xa4\xc3\xa4ministerikaudella ovat joka tapauksessa sis\xc3\xa4poliittisia, ja h\xc3\xa4n on korostanut tarvetta palauttaa kansan luottamus puolueen harjoittamaan politiikkaan."